Tilsyn på Guldbæk Friskole 2017/18.

Skolekode xxxxxxx

Som tilsynsførende på Guldbæk Friskole er det min opgave at føre tilsyn med:

**- elevernes standpunkt i dansk, regning/matematik og engelsk**

**- at skolens samlede undervisningstilbud ud fra en helhedsvurdering står mål med, hvad der almindeligvis kræves i folkeskolen**

**- at vurdere om skolen forbereder eleverne til at leve i et samfund med frihed og folkestyre samt udvikle og styrke elevernes kendskab til og respekt for grundlæggende friheds- og menneskerettigheder, herunder ligestilling mellem kønnene og demokratisk dannelse**

**- at undervisningssproget er dansk**

(*Bekendtgørelse om valg af tilsynsførende ved friskoler og private grundskoler)*

Udgangspunktet for vurderingen er standpunktet for eleverne som helhed samt undervisningen generelt og ikke den enkelte elevs standpunkt.

Jeg har i skoleåret 2017/18 fulgt undervisningen d. 13. februar og 19. marts 2018. Jeg har fået de oplysninger fra både skolens hjemmeside og samtaler med skolens leder og lærere, der kunne være relevante for mig for at udføre mit tilsyn. Jeg har desuden fulgt med i skolens liv på skolens facebook.

Jeg har i dette skoleår fulgt undervisningen i engelsk i 5. og 6. klasse og dansk og matematik i alle klassetrin Det var interessant at følge, hvordan det grundlæggende fundament, som bliver lagt i dansk, matematik i indskoling folder sig ud i mellemtrinnet.

Jeg har deltaget i morgensang, hvor der var en god stemning og ikke mindst stor lydhørhed under fortællingerne om Ragner Lodbro og senere Thors besøg hos jætten Hymer. Begge fortællinger var knyttet til det fælles vikingeemne. Det var dejligt at sidde i det nye store flotte lokale til morgensang – og senere på dagen, så jeg hvor meget det blev brugt som ekstra rum til gruppearbejde.

Tematimerne, som jeg fik fortalt en del om, tilgodeser især fagene: Historie, billedkunst, musik, hjemkundskab, natur/teknik, håndarbejde, biologi, geografi og sløjd. Under mit besøg var det vikingerne, der var i fokus. I forbindelse med en pædagogisk dag skulle forældrene overtage undervisningen, hvor nogle af emnerne var vikingelege, vikingemad og fortællinger om de vikinger, der har boet på egnen. Elever og voksne på skolen glædede sig også til den store vikingefest, der skulle holdes senere.

Tidligere på året var H.C. Andersen omdrejningspunktet for tematimerne, som sluttede af med dukketeater.

I alle klasser har jeg fulgt undervisningen i dansk og matematik:

I 0. klasse i dansk mødte jeg en gruppe børn der arbejdede med undervisningssystemet ”Alkalær” som blev introduceret sidste år. Jeg bemærkede, at eleverne også i år er glade for systemet, som tager udgangspunkt i alfabetets og sprogets lyde og har mange forskellige materialer, som tilgodeser forskellige læringsstile. Eleverne bliver præsenteret for læse- og arbejdsbøger, spil, sang, bevægelse og IT-baserede opgaver . Inden madpakkerne var der tid til lidt ”talhopperi” på et stort tæppe med tal fra 0-99 (Lånt på amtcentret for undervisningsmidler). Det vakte jubel at få lov at hoppe f.eks 5. tabellen både forlæns og baglæns.

På mit besøg den 19. marts blev der klippet gækkebreve. Det gav anledning til mange samtaler om påske, hvorfor laver man gækkebreve og ikke mindst et matematisk begreb som spejlinger.

I 1. og 2. klasse i dansk var der fokus på læsning, enten i bøger eller i ”it-portalen: Læs løs”, hvor der er mulighed for forskellige opgavetyper til det læste. Efter læsetid var emnet ”min weekend”. Det gav anledning til at tale om årstid, måned og datoer. Eleverne skulle bagefter tegne og fortælle om en weekendoplevelse i deres hæfter. Sværhedsgraden i opgaveformuleringen var diffentieret, så alle kunne være med. Timen sluttede med at træne bogstaver i skrivebogen.

Udsagnsord var temaet i 3. og 4. klasse. En tegning skulle tømmes for udsagnsord, som senere skulle bruges til at danne sætninger med. Den næste opgave var en skriftlig fremstilling om ”egne oplevelser”, hvor andre udsagnsord blev taget i brug.

I 5. og 6. klasse blev der læst et uddrag af ”Sikkas fortællinger” som opfølgning på en fordybelsesperiode om forfatteren Cecilia Eken, der bevæger sig inden for fantasy genren eller eventyrlige fortællinger. I ”Sikkas fortællinger” fornemmer man tydeligt forfatterens optagethed af den græske mytologi og myter. Til teksten var der knyttet forskellige tekstanalyseopgaver og sprogopgaver, hvor ukendte ord skulle forklares.

Matematiktimen i 1 og 2.klasse indledtes med at gætte brevet fra påskeharen. Og der kom mange bud på navne – også med mere end 6 bogstaver. 1. klasse arbejdede med geometriske mønstre eller kunnne løse renestykker på ”10 monkeys”, som er et matematikspil med forskellige regneopgaver inden for de fire regnearter.

2. klasse blev introduceret til ”IT – portalen Geogebra” og skulle efter et fælles oplæg selv eksperimentere med programmet og de forskellige funktioner.

I matematik i 3. og 4. klasse var emnet decimaltal og omregning til brøker. Timen sluttede med at eleverne på skift skulle placere decimaltal på en tallinie på tavlen.

Matematiktimen i 5. og 6. klasse var baseret på konkret matematik, hvor eleverne skulle fremstille terninger i forskellige størrelser. Klassens fællesemne var areal, omkreds og rumfang og opgaverne blev stillet i forskellige sværhedsgrader, så den alm. undervisningsdifferentiering blev tilgodeset. Undervisningsmaterialet hentes fra forskellige bogsystemer og IT-portalen Geogebra og Matematikfessor indrages efter behov.

Engelsktimen i 5. og 6. klasse blev indledt med en samtale om den kommende vinterferie. Bagefter arbejdede eleverne med tekster tilknyttet forskellige læs og forstå opgaver. Efter vinterferien skal hver enkelt elev fra ”iT-portalen – Super readers” vælge en bog som skal læses og anmeldes for klasse.

**Min vurdering af fagligt indhold og arbejdsformer.**

Jeg har i alle klasser i de boglige såvel som de praktisk-musiske fag/tematimerne oplevet undervisning båret af stor faglighed og seriøsitet. Undervisningens tilrettelæggelse er præget af grundighed og en meningsfuld vekslen i aktiviteter. Arbejdsformerne lægger op til, at eleven lærer at tage ansvar for sig selv såvel som for gruppen. Den enkelte undervisningstime er præget af den enkelte lærers personlighed. Der er alligevel en klar fælles holdning og ensartethed i opbygningen af undervisningen. Dette er med til at give sammenhæng i en travl hverdag. Temaundervisningen, som repræsenterer de fleste praktisk-musiske fag, har stor betydning for børnenes almene udvikling og indlæring og er med til at udvikle evner, der også har værdi i andre fag. De praktisk-musiske fag understøtter indlæringen i de boglige fag, men er også som selvstændige fag/forløb med til at udvikle børnene til hele mennesker.

**Læringsmiljø.**

I klasserne er der et godt læringsmiljø. Rollefordelingen mellem lærer og elever er klar. I alle klasser oplevede jeg ro og koncentration i undervisningen. Eleverne mødes med en positiv forventning fra såvel skolen som den enkelte lærer. Det handler om at søge viden, ”at stå på tæer” og gøre sit bedste. Jeg har bemærket, at lærerne er dygtige til at give hvert barn i klassen den opmærksomhed, barnet har brug for med udgangspunkt i det enkelte barns faglige standpunkt. Der tages i høj grad hånd om de børn, der har brug for ekstra støtte, og samtidig er der udfordringer til de hurtige og kvikke.

**Det psykiske miljø.**

Et godt socialt miljø i klassen er en væsentlig forudsætning for at eleverne kan få et fagligt udbytte. Guldbæk Friskole vægter fællesskabet og elevernes trivsel højt. I alle klasser er der ikke kun fokus på faglighed, men også den enkelte elevs trivsel.

**Det fysiske miljø.**

Guldbæk Friskole har gode fysiske faciliteter, som i den grad signalerer at ”her er er rart at være”. Der er blevet udvidet med 2 store klasselokaler, en ny fællessal til morgensang og fællesmøder. Der er tablets/ computere , som eleverne ind imellem bruger i undervisningen. Større investeringer i digitale undervisningsmidler/interaktive tavler og mere generel brug af IT er noget som man fortsat drøfter i lærergruppen.

Udearealerne, som bliver brugt flittigt til frikvarterets frie leg, er hyggelige og overskuelige. Her leges på tværs af alle aldre i al slags vejr.

**Øvrige tilsynsaktiviteter**

I mine samtaler med skolens leder og lærere har vi i år bl.a. drøftet

• skolens daglige virke, undervisningsplaner og undervisningsmateriale

• skolens forberedelse af eleverne til ”frihed og folkestyre” og af ”elevernes demokratiske dannelse”

**Samlet vurdering.**

Jeg har under mine besøg på Guldbæk Friskole mødt et fagligt kompetent og meget engageret personale, der leverede veltilrettelagt undervisning. Jeg har oplevet et velfungerende skolemiljø, hvor der tages hånd om den enkelte. Skolens undervisning bygger på en positiv forventning til den enkelte og ruster eleverne på bedste vis til at klare livet – også uden for skolen.

**På baggrund af mine iagttagelser kan jeg konkludere:**

- at undervisningen i dansk, matematik og engelsk på alle måder står mål med, hvad der almindeligvis kræves i folkeskolen

- at skolens samlede undervisningstilbud herunder de praktisk-musiske fag også ud fra en helhedsvurdering står mål med, hvad der almindeligvis kræves i folkeskolen

- at skolen forbereder eleverne til at leve i et samfund med frihed og folkestyre samt udvikler og styrker elevernes kendskab til og respekt for grundlæggende friheds- og menneskerettigheder, herunder ligestilling mellem kønnene og demokratisk dannelse

- at skolens undervisningssprog er dansk

Vium, den 3. April 2018 Henriette Mønsted